CELEX: 32018D1600
Language: bg
Date: 2018-09-28 00:00:00
Title: Решение (ЕС) 2018/1600 на Съвета от 28 септември 2018 година относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген, свързани с Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA)

25.10.2018   
               
               
                  BG
               
               
                  Официален вестник на Европейския съюз
               
               
                  L 267/3
               
            
         РЕШЕНИЕ (ЕС) 2018/1600 НА СЪВЕТА
         от 28 септември 2018 година
         относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген, свързани с Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид член 4 от Протокол № 19 относно достиженията на правото от Шенген, включени в рамките на Европейския съюз, приложен към Договора за Европейския съюз и към Договора за функционирането на Европейския съюз,
         като взе предвид искането на правителството на Обединеното кралство Великобритания и Северна Ирландия, отправено чрез писмо от 19 юли 2018 г. до председателя на Съвета, да участва в определени разпоредби от достиженията на правото от Шенген, посочени в същото писмо,
         като има предвид, че:
         
                     (1)
                  
                  
                     С Решение 2000/365/ЕО (1) Съветът разреши на Обединеното кралство Великобритания и Северна Ирландия (по-долу „Обединеното кралство“) да участва в някои разпоредби от достиженията на правото от Шенген в съответствие с определените в посоченото решение условия.
                  
               
                     (2)
                  
                  
                     С Регламент (ЕС) № 1077/2011 на Европейския парламент и на Съвета (2) бе създадена Европейската агенция за оперативното управление на широкомащабни информационни системи в областта на свободата, сигурността и правосъдието (по-долу „Агенцията“), обичайно наричана eu-LISA, с цел да се осигури оперативното управление на Шенгенската информационна система от второ поколение (ШИС II), Визовата информационна система (ВИС) и Евродак, както и на някои аспекти от комуникационната им инфраструктура и евентуално на други широкомащабни информационни системи в областта на свободата, сигурността и правосъдието въз основа на отделни правни актове на Съюза, основаващи се на членове 67—89 ДФЕС.
                  
               
                     (3)
                  
                  
                     С Решение 2010/779/ЕС (3) Съветът разреши на Обединеното кралство да участва в Регламент (ЕС) № 1077/2011, доколкото той се отнася до оперативното управление на ВИС и на частите от ШИС II, в които Обединеното кралство не участва.
                  
               
                     (4)
                  
                  
                     На 29 юни 2017 г. Европейската комисия представи предложение за Регламент на Европейския парламент и на Съвета относно Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA), за изменение на Регламент (ЕО) № 1987/2006 и Решение 2007/533/ПВР на Съвета и за отмяна на Регламент (ЕС) № 1077/2011 (по-долу „предложеният регламент“).
                  
               
                     (5)
                  
                  
                     В съответствие с предложения регламент Агенцията ще бъде заменена от Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA) (по-долу „предложената агенция“), която ще бъде правоприемник на Агенцията. Предложената агенция ще отговаря, както понастоящем Агенцията, за оперативното управление на ШИС II, ВИС и Евродак. Предложената агенция ще отговаря и за подготовката, разработването или оперативното управление на Системата за влизане/излизане (СВИ), DubliNet и Европейската система за информация за пътуванията и разрешаването им (ETIAS), като може да отговаря и за подготовката, разработването и оперативното управление на други широкомащабни информационни системи в пространството на свобода, сигурност и правосъдие, ако това е предвидено в съответните правни актове на Съюза, основани на членове 67—89 ДФЕС.
                  
               
                     (6)
                  
                  
                     ШИС II е част от достиженията на правото от Шенген. Създаването, функционирането и използването на ШИС II се уреждат от Регламент (ЕО) № 1987/2006 на Европейския парламент и на Съвета (4) и Решение 2007/533/ПВР на Съвета (5). Обединеното кралство обаче е участвало в приемането само на Решени 2007/533/ПВР, в което са развити разпоредбите от достиженията на правото от Шенген, посочени в член 1, буква а), подточка ii) от Решение 2000/365/ЕО.
                  
               
                     (7)
                  
                  
                     ВИС също е част от достиженията на правото от Шенген. Обединеното кралство не е участвало в приемането на Решение 2004/512/ЕО на Съвета (6), Регламент (ЕО) № 767/2008 на Европейския парламент и на Съвета (7) и Решение 2008/633/ПВР на Съвета (8), които уреждат създаването, функционирането или използването на ВИС, и не е обвързано от тях.
                  
               
                     (8)
                  
                  
                     Евродак не е част от достиженията на правото от Шенген. Обединеното кралство е участвало в приемането на Регламент (ЕС) № 603/2013 на Европейския парламент и на Съвета (9), който урежда създаването, функционирането и използването на Евродак, и е обвързано от него.
                  
               
                     (9)
                  
                  
                     СВИ е част от достиженията на правото от Шенген. Обединеното кралство не е участвало в приемането на Регламент (ЕС) 2017/2226 на Европейския парламент и на Съвета (10), който урежда създаването, функционирането и използването на СВИ, и не е обвързано от него.
                  
               
                     (10)
                  
                  
                     ETIAS също е част от достиженията на правото от Шенген. Обединеното кралство не е участвало в приемането на Регламент (ЕС) 2018/1240 на Европейския парламент и на Съвета (11), който урежда създаването, функционирането и използването на ETIAS, и не е обвързано от него.
                  
               
                     (11)
                  
                  
                     DubliNet не е част от достиженията на правото от Шенген. Обединеното кралство е обвързано от Регламент (ЕО) № 1560/2003 на Комисията (12), с който се създава DubliNet — отделен защитен канал за електронно предаване.
                  
               
                     (12)
                  
                  
                     Като се има предвид неговото участие в Евродак, DubliNet и частичното му участие в ШИС II, Обединеното кралство има право да участва в дейността на предложената агенция, доколкото тя ще отговаря за оперативното управление на ШИС II съгласно уредбата в Решение 2007/533/ПВР, както и на Евродак и DubliNet, както и понастоящем — по отношение на Агенцията.
                  
               
                     (13)
                  
                  
                     Предложената агенция, както и понастоящем Агенцията, следва да притежава единна правосубектност и да се характеризира с единна организационна и финансова структура. За тази цел предложената агенция следва да бъде създадена с един законодателен инструмент, който следва да бъде гласуван в рамките на Съвета като цяло. Освен това след приемането му предложения регламент следва изцяло да се прилага в обвързаните от него държави членки. Това изключва възможността за частично прилагане от Обединеното кралство.
                  
               
                     (14)
                  
                  
                     С цел да се осигури съответствие с Договорите и с приложимите протоколи и същевременно да се запази единството и последователността на предложения регламент, Обединеното кралство поиска да участва в предложения регламент съгласно член 4 от Протокол № 19, доколкото разпоредбите на предложения регламент се отнасят до отговорностите на Агенцията за оперативното управление на ШИС II съгласно уредбата в Регламент (ЕО) № 1987/2006, както и на ВИС, СВИ и ETIAS.
                  
               
                     (15)
                  
                  
                     Съветът признава правото на Обединеното кралство в съответствие с член 4 от Протокол № 19 да отправи искане за участие в предложения регламент, доколкото Обединеното кралство няма да участва в предложения регламент на друго основание.
                  
               
                     (16)
                  
                  
                     Участието на Обединеното кралство в предложения регламент няма да засяга факта, че понастоящем Обединеното кралство не участва и не може да участва в разпоредбите от достиженията на правото от Шенген, свързани със свободното движение на граждани на трети държави, визовата политика и преминаването на лица през външните граници на държавите членки. Това дава основание за включването на конкретни разпоредби в предложения регламент, които да отразят специалното положение на Обединеното кралство, по-специално във връзка с ограниченото право на глас в Управителния съвет на Агенцията.
                  
               
                     (17)
                  
                  
                     Смесеният комитет, създаден съгласно член 3 от Споразумението, сключено от Съвета на Европейския съюз и Република Исландия и Кралство Норвегия за асоциирането на последните в процеса на изпълнение, прилагане и развитие на достиженията на правото от Шенген (13), беше информиран за подготвянето на настоящото решение в съответствие с член 5 от същото споразумение.
                  
               
                     (18)
                  
                  
                     Смесеният комитет, създаден съгласно член 3 от Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (14), беше информиран за подготвянето на настоящото решение в съответствие с член 5 от същото споразумение,
                  
               ПРИЕ НАСТОЯЩОТО РЕШЕНИЕ:
         
            Член 1
            Съгласно решения 2000/365/ЕО и 2010/779/ЕС Обединеното кралство Великобритания и Северна Ирландия участва в Регламент на Европейския парламент и на Съвета относно Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA), за изменение на Регламент (ЕО) № 1987/2006 и Решение 2007/533/ПВР на Съвета и за отмяна на Регламент (ЕС) № 1077/2011, доколкото посоченият регламент е свързан с оперативното управление на ВИС, на частите на ШИС II, в които Обединеното кралство не участва, и на СВИ и ETIAS.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 28 септември 2018 година.
            
               
                  За Съвета
               
               
                  Председател
               
               M. SCHRAMBÖCK
            
         
         
            (1)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).
         
            (2)  Регламент (ЕС) № 1077/2011 на Европейския парламент и на Съвета от 25 октомври 2011 г. за създаване на Европейска агенция за оперативното управление на широкомащабни информационни системи в областта на свободата, сигурността и правосъдието (ОВ L 286, 1.11.2011 г., стр. 1).
         
            (3)  Решение 2010/779/ЕС на Съвета от 14 декември 2010 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген, свързани със създаването на Европейска агенция за оперативното управление на широкомащабни информационни системи в областта на свободата, сигурността и правосъдието (ОВ L 333, 17.12.2010 г., стр. 58).
         
            (4)  Регламент (ЕО) № 1987/2006 на Европейския парламент и на Съвета от 20 декември 2006 г. за създаването, функционирането и използването на Шенгенска информационна система от второ поколение (ШИС II) (ОВ L 381, 28.12.2006 г., стр. 4).
         
            (5)  Решение 2007/533/ПВР на Съвета от 12 юни 2007 г. относно създаването, функционирането и използването на Шенгенска информационна система от второ поколение (ШИС II) (ОВ L 205, 7.8.2007 г., стр. 63).
         
            (6)  Решение 2004/512/ЕО на Съвета от 8 юни 2004 г. за създаване на Визова информационна система (ВИС) (ОВ L 213, 15.6.2004 г., стр. 5).
         
            (7)  Регламент (ЕО) № 767/2008 на Европейския парламент и на Съвета от 9 юли 2008 г. относно Визовата информационна система (ВИС) и обмена на данни между държави членки относно визите за краткосрочно пребиваване (Регламент за ВИС) (ОВ L 218, 13.8.2008 г., стр. 60).
         
            (8)  Решение 2008/633/ПВР на Съвета от 23 юни 2008 г. относно достъпа до Визовата информационна система (ВИС) за справки от оправомощени органи на държавите членки и от Европол с цел предотвратяване, разкриване и разследване на терористични действия и други тежки престъпления (ОВ L 218, 13.8.2008 г., стр. 129).
         
            (9)  Регламент (ЕС) № 603/2013 на Европейския парламент и на Съвета от 26 юни 2013 г. за създаване на система Евродак за сравняване на дактилоскопични отпечатъци с оглед ефективното прилагане на Регламент (ЕС) № 604/2013 за установяване на критерии и механизми за определяне на държавата членка, компетентна за разглеждането на молба за международна закрила, която е подадена в една от държавите членки от гражданин на трета държава или от лице без гражданство и за искане на сравнения с данните в Евродак от правоприлагащите органи на държавите членки и Европол за целите на правоприлагането и за изменение на Регламент (ЕС) № 1077/2011 за създаване на Европейска агенция за оперативното управление на широкомащабни информационни системи в областта на свободата, сигурността и правосъдието (ОВ L 180, 29.6.2013 г., стр. 1).
         
            (10)  Регламент (ЕС) 2017/2226 на Европейския парламент и на Съвета от 30 ноември 2017 г. за създаване на Система за влизане/излизане (СВИ) с цел регистриране на данните относно влизането и излизането и данните относно отказа за влизане на граждани на трети страни, преминаващи външните граници на държавите членки, за определяне на условията за достъп до СВИ за целите на правоприлагането и за изменение на Конвенцията за прилагане на Шенгенското споразумение и регламенти (ЕО) № 767/2008 и (ЕС) № 1077/2011 (ОВ L 327, 9.12.2017 г., стр. 20).
         
            (11)  Регламент (ЕС) 2018/1240 на Европейския парламент и на Съвета от 12 септември 2018 г. за създаване на Европейска система за информация за пътуванията и разрешаването им (ETIAS) и за изменение на регламенти (ЕС) № 1077/2011, (ЕС) № 515/2014, (ЕС) 2016/399, (ЕС) 2016/1624 и (ЕС) 2017/2226 (ОВ L 236, 19.9.2018 г., стр. 1).
         
            (12)  Регламент (ЕО) № 1560/2003 на Комисията от 2 септември 2003 г. за определяне условията за прилагане на Регламент (ЕО) № 343/2003 на Съвета за установяване на критерии и механизми за определяне на държавата членка, която е компетентна за разглеждането на молба за убежище, която е подадена в една от държавите членки от гражданин на трета страна (ОВ L 222, 5.9.2003 г., стр. 3).
         
            (13)  ОВ L 176, 10.7.1999 г., стр. 36.
         
            (14)  ОВ L 53, 27.2.2008 г., стр. 52.